Roger Andreassen

**Roger Andreassen** (født 5. februar 1957 i  Hamar) er en norsk organist og kulturarbeider. Siden 1991 har han vært organist og musikalsk leder i Ringsaker kirke og en aktiv kulturskribent, kåsør, konferansier og konsertarrangør på Østlandet.
 
Etter examen artium på Hamar katedralskole utdannet Andreassen seg ved Universitetet i Oslo. Han har studert orgelspill med Leif Solberg, Ragnar Røgeberg og Arild Sandvold.

Fra 1975 til 1996 var han assisterende domorganist i Hamar domkirke. Han spilte blant annet orgel da Rosemarie Köhn ble vigslet som Nordens første kvinnelige biskop, Kristi Himmelfartsdag 1993. I 1991 ble han også ansatt som han organist i Ringsaker kirke. Som organist på Ringsaker har han blant annet vært en sentral aktør i arbeidet med å sette opp operaforestillinger i regi av det lokale operaselskapet RingsakerOperaen.

Som konsertorganist og akkompagnatør for norske kor har han blant annet spilt i Peterskirken i Roma, Kölnerdomen og katedralene i Edinburgh og Dublin.  Han er også orgelsolist og akkompagnatør for kor, vokalensembler, sang- og instrumentalsolister ved konserter og fonograminnspillinger på Østlandet. En rekke av hans komposisjoner og arrangementer er lydfestet på CD av Mjøsensemblet og er blitt spilt i NRK. Blant leilighetsverkene nevnes Fanfare for brassband ved åpningen av  Mjøsbrua i 1985.

Til byfesten i anledning av Moelv og Brumunddals offisielle markering av at stedene fikk bystatus 25. juni 2010, komponerte Andreassen verket *Til Ringsaker* for solister og orkester. Verket ble urframført av Hedmarken Symfoniorkester med solistene Mari Silje Samuelsen (fiolin), Håkon Samuelsen (cello), Tanja Irene Leine (sopran) og Anna Sundström Otervik (mezzosopran) under ledelse av dirigent Trond Korsgård.

Som pianist har Andreassen medvirket i et seksmanns-ensemble med musikere fra Oslo Filharmoniske Orkester under ledelse av Kai Angel Næsteby ved  Kong Olav Vs 25-årsjubileum som monark på Akershus slott i  1982 og ved flere andre jubiléer i  kongefamilien i tidsrommet fra 1982 til 1989. Han har publisert musikerbiografier om Ragnar Røgeberg og Leif Solberg og har vært redaktør av forlagsserie på Norsk Musikforlag AS.

Han er blant initiativtakerne til kammerensemblet Mjøsmusikk, hvor han spiller klaver og orgel i tillegg til å skrive arrangementer og instrumentasjoner.

Kong Harald V tildelte 10. februar 2022 Kongens fortjenstmedalje til Roger Andreassen. Fortjenstmedaljen ble overrakt av assisterende statsforvalter Sigurd Tremoen ved en konsert på Mo - Ringsakers tusenårssted - søndag 19. juni samme år.

## Familie
Roger Andreassen er bror av fløytisten Tom Ottar Andreassen.

## Diskografi
* Hamar-sangen: *Kantate til byen Hamar* (1899)
*Mjøsensemblet – *Mjøsmusikk i wienerstil* (1995)
* Mjøsensemblet – *Musikk langs Glomma* (1997)
* Brøttum brass – *Englesang og basuners klang* (1999) – Brøttum brass, Toneheim kammerkor, Tanja Leine (sopran), Andres Halla (pikkolotrompet) og Roger Andreassen (orgel) Opptak: BBCs norske julekonsert i Lillehammer kirke 1997
* Mjøsensemblet: *Gylne dråper for streng og strupe*  (2003)
* Tom Ottar Andreassen & Roger Andreassen – *Air* (2004)
* Tom Willy Rustad – *Fiolsteinen* (2004) med Mjøsensemblet
* Mjøsensemblet –  *Mjøsensemblet avec* (2005)
* Tom Ottar Andreassen & Roger Andreassen  – *Solstemning* (2006)
* Geirr Lystrup – *Gode stjerna* (2007)
* Ringsaker Kantori – *Osanna* (2007)  Torgeir Ziener (dir.)  Roger Andreassen (orgel), Anna Sundström Otervik (mezzo) og Arjan Nieland (cello)
* Ørnulf Boye Hansen – *Whistling Classical Pieces* (2008) (Einar Steen-Nøkleberg (klaver), Roger Andreassen (orgel) og Jon Faukstad (akkordeon)
* Ringsaker Kantori – *Missa pro pace* (2010) Torgeir Ziener (dir.), Roger Andreassen (orgel)
* Våler Kantori – *Salmer* (2010) Arne Moseng (dir.), Rita Heigre (sopran), Roger Andreassen (orgel) og Lars Hulleberg ( trompet)
* Ole Peder Sæther & Roger Andreassen - *Alt legger for din fot jeg ned* (2015)

## Publikasjoner
* Festskrift til Per Granberg  red. Per Holdø, Arne Løvstad og Roger Andreassen (1993)
* Festskrift til Ragnar Røgeberg red. Egil Hovland, Roger Andreassen et alia – Trysil-forlaget ISBN 82-91352-18-6 (1996)
* *Som eit blakrande ljos* – Komponistportrett av Leif Solberg – redaksjon og utvalg: Roger Andreassen – Norsk Musikforlag AS – ISBN 82-7093-457-7 (2001)

## Utmerkelser
* Kulturpris i anledning av Formannskapslovenes 150-årsjubileum 1987
* Hedemarkslagets kulturpris 1987 ( 1. gangs utdeling)
* Ringsakerprisen 1988
* Hedemarksprisen 1996
* Paul Harris of Rotary International 1997
* Årets ringsaksokning 2003
* Hedemarkslagets kulturpris 2004 ( sammen med Mjøsensemblets øvrige medlemmer)
* Rømåsprisen ( Lions) 2007
* Hedmark fylkeskommunes kulturpris 2008 ( sammen med Mjøsensemblets øvrige medlemmer)
* Æreskveinndøl – kulturpris i regi av Venner av Mo i Moelv 2012
* Kongens fortjenstmedalje overrakt ved en konsert på Ringsaker kommunes tusenårssted Mo i Moelv søndag 19. juni 2022
## Referanser


## Eksterne lenker
* Ringsaker Kantori – Musikalsk ledelse Besøkt 5. mars 2010
* Våler Kantori – Musikken Besøkt 9. mars 2010